Ernusta is op Seer se Spoor | Netwerk24
Deur Kuier 04 Januarie 2019 04:45
#OpSeerSeSpoor begin 15 Januarie 2019.
Kuier is baie opgewonde oor 'n splinternuwe misdaadreeks, Op Seer se Spoor, wat ons in samewerking met Son doen en eersdaags op kykNET&kie begin. Op Seer se Spoor volg die reis van Kuier se artikel-redakteur, Ernusta Maralack, 'n vrou wat in haar loopbaan as joernalis al baie gesien het. Tydens dié reeks gaan sy terug na die tonele van die wreedste moorde in die Wes-Kaap, na stories wat sy soms self gedek het.
Sy sal onder meer onderhoude voer met familielede van die slagoffers en in sommige gevalle ook met familielede van die oortreders in 'n soektog na antwoorde en begrip van hoekom hierdie misdade gebeur het en hoe dit gemeenskappe affekteer het.
"As iemand wat as kind self fisiek geboelie is en wat geweld in ander vorme voor my sien plaasvind het, kon ek nooit verstaan hoekom iemand 'n ander persoon wíl seermaak nie. Wat nog te sê van doodmaak. Maar in my loopbaan het ek al die wreedste moordstories gedek en wat altyd by my bly spook, is hoe verpletter die slagoffers se families is, selfs jare ná die moord. Niks kan hul pyn wegvat nie, maar nou leef hulle ook met die gedagtes van op watter wrede manier hul geliefde van hulle af weggevat is. En dis iets wat ek wil hê geen familie ooit moet beleef nie," vertel Ernusta.
Sy meen "die onus rus op ons as 'n gemeenskap om sáám iets hieraan te probeer doen", veral omdat baie van die moorde gepleeg word deur mense bekend aan die slagoffer. In die eerste saak, wat vir Ernusta baie na aan die hart lê, keer sy terug na Bonnievale, haar tuisdorp, en ondersoek sy Kathy Alexander (toe 20) se moord. Kathy was op 22 April 2006 vermoor. Brian Fluks (toe 32), 'n familielid van Kathy, is weens haar moord in hegtenis geneem. Hy het skuld beken op Kathy se moord. As gemeenskapsjoernalis vir die Breederivier Gazette daardie tyd was dit Ernusta se eerste storie van 'n grumoord – en dit boonop van iemand met wie sy op 'n stadium 'n huis gedeel het.
Op Seer se Spoor begin op 15 Januarie om 20:30 op kykNET&kie, DStv-kanaal 145. Dié reeks van 13 episodes word deur Gambit Films vervaardig wat ook verantwoordelik is vir die Safta-wenner en internasionaal-bekroonde fliek Nommer37.